**Noteikumu projekta "Grozījumi Ministru kabineta 2016. gada 2. augusta noteikumos Nr. 516 "Noteikumi par Korupcijas novēršanas un apkarošanas biroja priekšnieka amata pretendentu pieteikšanās nosacījumiem un kārtību, kā arī pretendentu atlases un vērtēšanas kārtību" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Korupcijas novēršanas un apkarošanas biroja likuma 4. panta otrajā daļā noteikts - Ministru kabinets nosaka biroja priekšnieka amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Korupcijas novēršanas un apkarošanas biroja likuma 4. panta otro daļu, Ministru kabinets 2016. gada 2. augustā izdeva Ministru kabineta noteikumus Nr. 516 "Korupcijas novēršanas un apkarošanas biroja priekšnieka amata pretendentu pieteikšanās nosacījumi un kārtība, kā arī pretendentu atlases un vērtēšanas kārtība" (turpmāk – MK noteikumi).  2016. gada 17. novembrī noslēdzās J. Steļčenoka pilnvaru termiņš Korupcijas novēršanas un apkarošanas birojs (turpmāk -KNAB) priekšnieka amatā, un 2016. gada 16. augustā saskaņā ar Korupcijas novēršanas un apkarošanas biroja likuma (turpmāk – KNAB likums) 4. panta otro daļu uz biroja priekšnieka amatu Ministru kabinets izsludināja atklātu konkursu.  2016. gada 28. oktobrī konkursa komisija pieņēma lēmumu nevirzīt konkursa otrajai kārtai nevienu no pretendentiem.  Izvērtējot konkursa norisi, komisija ir vienojās par tādiem grozījumiem MK noteikumos, kas skaidrotu tajos ietvertos priekšnoteikumus dalībai konkursā un nodrošinātu tā sekmīgāku norisi. Komisijas secinājumi un ieteikumi, kā arī pamatojums nepieciešamajām izmaiņām, ietverti Valsts kancelejas direktora, komisijas vadītāja Mārtiņa Krieviņa dienesta ziņojumā Ministru prezidentam Mārim Kučinskim (iesniegts 04.11.2016 un aplūkojams Valsts kancelejas interneta vietnē: <http://www.mk.gov.lv/sites/default/files/attachments/zinojums.pdf> ).  Grozījumu projektā ir piedāvātas vairākas sistēmiskas izmaiņas:   1. precizēt kārtību pretendenta reputācijas novērtēšanai jau konkursa pirmajā kārtā, tā to tieši saskaņojot ar KNAB likuma 4. panta piektajā daļā noteikto, kā arī izvērtējot “nevainojamas reputācijas” kā ģenerālklauzulas piemērošanas tiesiskos aspektus , kas padziļināti, t.sk. attiecībā uz Korupcijas novēršanas un apkarošanas biroja likuma 2011. gada 13. oktobra grozījumiem, aplūkots Karīnas Kravales darbā “Ģenerālklauzulas “nevainojama reputācija” saturs un piemērošana” (LU, 2016). 2. Precizēt noteikumus par konkursa norises gaitā saņemtas un radītas informācijas, tai skaitā par personām kuras pieteikušās dalībai konkursā, tiesisko statusu, statusa noteikšanu. Šis tiesiskais regulējums saskaņots ar Informācijas atklātības likuma 5. panta trešajā daļā noteikto, izvērtēta tiesu prakse jautājumos par personas privātuma un procesa caurredzamības savstarpēju samērošanu konkursa norises laikā, tostarp ņemot vērā konkursa specifiku (KNAB īsteno operatīvo darbību, šī pieredze ir viena no prasībām direktoram). Tā Augstākās tiesas Administratīvo lietu departaments norāda: *“Informācijas atklātības likuma 5.panta otrās daļas 5.punkts nav attiecināms uz jebkuru informāciju, kas ir saistīta ar konkursiem, eksāmeniem un citiem līdzīgiem notikumiem. Šīs normas jēga ir ierobežot vērtēšanas apstākļu pieejamību. Netiek aizsargāts pats notikums, bet gan šā notikuma ietvaros veiktā vērtēšana” (AT* 2014. gada 18. jūnija spriedums lietā Nr. SKA-139-14*).* Risinājums piedāvātajā redakcijā arī precīzāk atbilst Korupcijas novēršanas un apkarošanas biroja likuma 4. panta otrajā daļā ietvertā deleģējuma apjomam: “[..] Ministru kabinets nosaka Biroja priekšnieka amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību.” Noteikumi paredz, ka kļūst publisks/publiski to pretendentu vārdi, kas, noslēdzoties konkursam, tiek virzīti Ministru kabineta izvērtēšanai. 3. Precizētas prasības informācijai, kas jāiesniedz, lai apliecinātu pretendenta prasmes, piemēram, likumā paredzēto divu svešvalodu zināšanas. Valodas prasme ir fakts, kas pierādāms, noteiktā veicot pārbaudes Latvijā noteiktā (valsts valodas prasme) vai starptautiski pieņemtā formā. Valodas prasmes apliecina arī pretendenta darba pieredze (nozīmīga, piemēram, apliecinot valsts valodas prasmi, ja tā nav dzimtā), kā arī, piemēram, izglītība, kas iegūta svešvalodā. Noteikumu teksts vienkāršots, to skaidrojošo (piemēru) daļu pārnesot uz publicējamo, MK apstiprināto darba sludinājumu Latvijas Vēstnesī. 4. Precizēt iesniedzamo dokumentu formas prasības, saskaņojot ar citām ārējām tiesību normām (piemēram, nodalīta aizklātas informācijas iesniegšana, noteiktas personīgi rokrakstā aizpildāmās veidlapas). 5. Tiek ierosināts atteikties no rakstveida pārbaudījuma konkursa otrajā kārtā, to aizstājot ar padziļinātu interviju, kuras norise (3. pielikums) ir iespējami pietuvināta kārtībai, kas jau noteikta citu valsts iestāžu vadītāju/pretendentu kompetenču izvērtēšanai. Noteikts rakstu darba apjoms, paredzot minimālo zīmju skaitu (350), kas ļauj pretendentam kopsavilkuma formā izteikt nozīmīgākās domas. 6. Skaidri noteikta komisijas un komisijas vadītāja rīcība situācijā, kad konkurss noslēdzas, ar vai bez kandidātu izvēles, ietverot noteikumus, kas raksturo labu procesa pārvaldību (informācijas sniegšana augstākām amatpersonām – Ministru prezidentam). 7. KNAB biroja likums (4. panta trešā daļa) nosaka sabiedrības pārstāvju kompetenci biroja priekšnieka amata pretendentu atlasē. Proti, tie piedalās atlasē “ar padomdevēja tiesībām”. Noteikumi skaidro jēdziena “padomdevējs” saturu. Gan Latvijas tiesiskajā regulējumā (piemēram, MK kārtības ruļļa 63. punkts, KNAB likuma 3. panta ceturtā daļa), gan vērtējot salīdzināmu starptautisku praksi (piemēram, dalība ANO vai ES institūciju darbā) secināms, ka vienīgā nozīmīgā šo lomu atšķirība ir tiesības balsot jeb noteikt rezultātu, bet tā neskar dalību diskusijās. Praksē KNAB Sabiedriski konsultatīvās padomes deleģētās padomdevējas institūcijas tiek aicinātas piedalīties konkursa komisijas sēdēs un ir tiesīgas izteikt viedokli neatkarīgi no aicinājuma un atbilstoši vienošanās par darba kārtību (to viedoklis tiek protokolēts). Tiesības līdzdarboties ierobežojamas tikai izvērtējot izskatāmo jautājumu juridisko raksturu un saturu, no tā izrietošus tiesiskus ierobežojumus. 8. Papildināti noteikumi par atsauksmēm (skaitu un vecumu, sagatavotāju), kuras kandidātam jāiesniedz kopā ar pieteikumu. Noteikumi neierobežo atsauksmes sniedzēju loku hierarhiski. Proti, atsauksmes par sniegumu iepriekšējā darba vietā/-vietās var sagatavot gan vadītājs, gan (un lai novērstu bažas par politisku ietekmējamību, ja iestādes vadītājs ir politiski iecelta persona vai tāda ir pats kandidāts) kolēģis vai kolēģi, ar kuriem persona sadarbojusies, piemēram vadījusi to darbu. Šāds risinājums ļauj pašam pretendentam lemt par tām sevis kā darbinieka zināšanām, prasmēm vai kompetencēm kuras, viņaprāt, nozīmīgi uzsveramas, piesakoties konkursā (sal. noteikumu 3. pielikumā ietvertās).   Komisija ir tiesības, vērtējot noteikumu 16. punktā minēto informāciju (tai skaitā dokumentus, kas saistīti ar pretendenta korupcijas risku un ietekmējamības risku pārbaudi, pildot biroja priekšnieka amata pienākumus), lūgt iesniegt papildus informāciju. |
| 3. | Projekta izstrādē iesaistītās institūcijas | Valsts kanceleja sadarbībā ar konkursa norises komisijas locekļiem – Ģenerālprokuratūru, Drošības policiju un Satversmes aizsardzības biroju. |
| 4. | Cita informācija | Nav |
|  | | |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Valsts kanceleja sadarbībā ar konkursa norises komisijas locekļiem – Ģenerālprokuratūru, Drošības policiju un Satversmes aizsardzības biroju. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta noteikumu projektā noteiktie uzdevumi tiks īstenoti institūcijām šobrīd noteikto kompetenču un tām pieejamo resursu ietvaros. |
| 3. | Cita informācija | Komisijas sekretariāta funkcijas nodrošina Valsts kanceleja, saskaņā ar KNAB likuma 4. panta ceturto daļu. |

Anotācijas II, III, IV, V un VI sadaļa – projekts šīs jomas neskar.

Ministru prezidents Māris Kučinskis

M. Krieviņš, 677082900

Martins.Krievins@mk.gov.lv